Europos Parlamento rezoliucija dėl Rumunijos paraiškos tapti Europos Sąjungos nare (2005/2028(INI))



Oficialusis leidinys 033 E , 09/02/2006 p. 0410 - 0414



P6_TA(2005)0119 Rumunijos paraiška tapti Europos Sąjungos nare Europos Parlamento rezoliucija dėl Rumunijos paraiškos tapti Europos Sąjungos nare (2005/2028(INI)) Europos Parlamentas, - atsižvelgdamas į 1995 m. birželio 22 d. pateiktą Rumunijos paraišką stoti į Europos Sąjungą, - atsižvelgdamas į 1997 m. Komisijos nuomonę dėl Rumunijos paraiškos stoti į Europos Sąjungą, - atsižvelgdamas į reguliarius Komisijos pranešimus dėl Rumunijos pažangos rengiantis narystei 1998-2004 m. ir į Komisijos strategijos dokumentą dėl plėtros proceso pažangos (KOM(2004)0657 — C6-0150/2004) [1], - atsižvelgdamas į 2004 m. gruodžio 16- 17 d. Briuselio Europos Vadovų Tarybos išvadas, - atsižvelgdamas į visas ankstesnes rezoliucijas ir pranešimus nuo plėtros proceso pradžios iki šiol, - atsižvelgdamas į Rumunijos stojimo į Europos Sąjungą sutarties projektą, - atsižvelgdamas į pasikeitimą laiškais tarp Europos Parlamento pirmininko ir Tarybos pirmininko dėl visiško Europos Parlamento dalyvavimo bet kokiame svarstyme dėl vienos iš Stojimo sutarties apsaugos nuostatų pritaikymo, - atsižvelgdamas į Europos Parlamento darbo tvarkos taisyklių 45 straipsnį, - atsižvelgdamas į Užsienio reikalų komiteto pranešimą ir Žemės ūkio ir kaimo plėtros komiteto nuomonę (A6-0077/2005), A. kadangi mūsų bendras tikslas yra kaip galima geriau pasirengti Rumunijos stojimui į Sąjungą; B. kadangi pastangos siekiant šio tikslo, kurias plačiai palaiko Rumunijos visuomenė, turi sutelkti Rumunijos valdžios politinę valią ir suburti socialinius bei ekonominius veikėjus; C. kadangi su stojimu į ES susijusių įgyvendinamų reformų Rumunijoje mastai yra nepaprasti, atsižvelgiant į didžiulį atsilikimą, kuris buvo apėmęs ekonominę, socialinę ir politinę sritis; D. kadangi didžiulės pastangos, kurias Rumunija parodė pasikeitimų proceso metu, yra neabejotinai vertos pripažinimo; kadangi nuopelnai pirmiausia tenka gyventojams, kurie su didele kantrybe išgyveno precedento neturintį politinės ir ekonominės reformos procesą; E. kadangi stojimo perspektyva paskatino pasikeitimus ir sutelkė didžiąją politinių jėgų daugumą prie bendro projekto, kuris tapo Rumunijos strateginiu tikslu; F. kadangi Rumunijos padaryta pažanga leido baigti stojimo derybas, tačiau pastangos išspręsti egzistuojančias problemas, kurios buvo nurodytos Komisijos 2004 m. pažangos pranešime bei 2004 m. gruodžio 16 d. [2] paskutinėje Parlamento rezoliucijoje, turi būti tęsiamos prieš įstojimą ir po jo, ypač teisės ir vidaus reikalų srityse, kovojant su korupcija, organizuotu nusikalstamumu, kontroliuojant sienas, konkurencijos srityje dėl valstybės pagalbos, taip pat aplinkos srityje dėl įstatymų įgyvendinimo visuose sektoriuose ir horizontaliai taikomų teisės aktų suderinamumo; G. kadangi, jei Rumunija dės šias pastangas, ji turėtų sugebėti įvykdyti derybų metu prisiimtus įsipareigojimus ir su stojimu susijusias pareigas, kad, kaip numatyta, taptų Sąjungos nare 2007 m.; 1. sveikina Europos Vadovų Tarybos 2004 m. gruodžio 16- 17 d. sprendimą baigti stojimo derybas su Rumunija, kuriuo buvo užbaigtas ketverių metų trukmės derybų ir kelerių metų pasirengimo procesas, labai pakeitęs šalies socialinę, politinę, ekonominę ir kultūrinę situaciją ir skatinęs pasikeitimų ir pažangos dinamiškumą; 2. pažymi, kad stojimo į Sąjungą perspektyva buvo galingas reformų svertas ir kad Rumunijos įdėtos pastangos prisidėjo prie šalies modernizavimo ir demokratijos, bet mano, kad šis procesas dar toli gražu nėra baigtas; 3. pabrėžia neįkainojamą vaidmenį, kurį nuo 1990 m. demokratizacijos proceso metu atliko Rumunijos nevyriausybinės organizacijos ir kiti aktyvūs pilietinės visuomenės dalyviai, kovodami su korupcija, gindami spaudos laisvę ir siekdami teismų nepriklausomumo; 4. su pasitenkinimu pažymi, kad dėl 1997 m. prasidėjusio ekonomikos ir jos struktūrų pertvarkymų proceso, svarbių struktūrinių reformų dėka buvo pasiekta esminės ekonomikos pažangos ir sukurta veikianti rinkos ekonomika; tačiau mano, kad makroekonominis stabilumas, leidžiantis Rumunijai atlaikyti konkurencijos spaudimą ir Sąjungos vidaus rinkos jėgų poveikį, dar turi būti stiprinamas; kviečia Rumunijos valdžią ir toliau dėti pastangas mažinti biudžeto deficitą, jei šalis nori pasiekti savo tikslus, susijusius su infliacija ir einamųjų sąskaitų deficito mažinimu bei ragina tęsti privatizavimo ir restruktūrizavimo procesą, ypač plieno sektoriuje; 5. pažymi, jog tam, kad Rumunija galėtų įvykdyti stojimo derybų metu prisiimtus įsipareigojimus bei įgyvendintų prisijungimo kriterijus taip, kad, kaip numatyta, 2007 m. galėtų tapti Sąjungos nare, būtina, kad ji dėtų visas pastangas šalinti problemas, nurodytas paskutinėje Komisijos pažangos ataskaitoje ir 2004 m. gruodžio 16 d. priimtoje Europos Parlamento rezoliucijoje; 6. šiame kontekste ypač pabrėžia: - administracinės ir teisinės reformos turi būti įgyvendinamos taip, kad viešasis administravimas ir teisinis aparatas būtų suderinti ir veiktų efektyviai, skaidriai ir nepriklausomai; būtina labiau apriboti "skubių potvarkių" panaudojimą; - būtinybę tęsti kovą su korupcija, ypač korupcija aukščiausiu lygiu, kuri, nepaisant ką tik įdėtų pastangų, ir toliau kenkia socialiniam, ekonominiam ir politiniam gyvenimui, smukdydama Rumunijos įvaizdį tarptautinės bendruomenės akyse; - poreikį užtikrinti būsimos išorinės Sąjungos sienos kontrolę ir užkirsti kelią prekybai žmonėmis ir kontrabandai; - būtinybę garantuoti visišką žiniasklaidos nepriklausomumą ir išraiškos laisvę be jokių suvaržymų; - vietos ir regioninė valdžia turi būti stiprinama, užtikrinant tolygų acquis įgyvendinimą šiuose lygmenyse ir skatinant "tinkamo valdymo", administracinės kultūros ir etikos principus valdant viešuosius reikalus; - tautinių mažumų pripažinimo svarbą, pagarbą ir paramą joms, siekiant panaikinti visas smurto ir diskriminacijos formas jų atžvilgiu; - turi būti įgyvendinti 2005 m. sausio 1 d. įsigalioję vaikų apsaugos įstatymai, taip pat būtina skubiai rasti sprendimą dėl tarptautinių įvaikinimo atvejų ir ženkliai pagerinti psichiatrinėse ligoninėse slaugomų ligonių ir neįgalių žmonių padėtį; - būtinybę teisingai ir skaidriai taikyti naują įstatymą dėl valstybės pagalbos ir Rumunijos konkurencijos tarybos pareigą griežtai kontroliuoti šios paramos teikimą pagal Europos susitarimo nuostatas ir Rumunijos derybų metu prisiimtus įsipareigojimus; - turi būti dedamos papildomos pastangos skiriant pakankamai investicijų ir daugiau dėmesio aplinkos apsaugos sričiai, siekiant išvengti pramoninės taršos ir valyti atliekų, nuotekų, cheminių medžiagų ir genetiškai modifikuotų organizmų tvarkymą; 7. taip pat pažymi, kad nors Rumunijos pramonės politika yra stabili ir tam tikra prasme prognozuojama, jos administraciniai gebėjimai yra nepakankami ir stabdo pramonės raidą; lygiai taip pat skubiai turi būti pašalintos struktūrinės kliūtys investicijoms, tokios kaip pernelyg didelė biurokratija ir nestabili teisinė aplinka; be to, siekiant užtikrinti efektyvią mažų ir vidutinių įmonių plėtros strategiją, reikalingas institucinių gebėjimų stiprinimas kaip išankstinė sąlyga imtis atitinkamų priemonių; 8. laikosi nuomonės, kad skubiai reikalingas ir aktyvus energijos tiekimo saugumo didinimas, nes neefektyvių šildymo sistemų ir negyvybingų anglies kasyklų uždarymas lieka pagrindiniai klausimai, reikalaujantys socialinių priemonių, skirtų darbininkų problemoms spręsti; 9. sveikina tai, kad nauja Rumunijos vyriausybė pagrindiniu tikslu laiko spaudos laisvės ir informacijos priemonių nepriklausomumo didinimą, ir su pasitenkinimu pažymi, kad vyriausybė pranešė apie valstybinių reklamos suvaržymų, kurie buvo naudojami kaip politinės informacijos priemonių kontrolės priemonė, pabaigą bei apie teisėkūros projektą, parengtą dalyvaujant informacijos priemonių priežiūros institucijoms ir kuriuo siekiama sukurti skaidrią ir atskaitingą sistemą; 10. pastebi naujos Rumunijos vyriausybės ambicingą programą ir sveikina jos apsisprendimą pagreitinti pasirengimą stojimui ir išplėsti reformas, kuriomis siekiama pakelti Rumunijos piliečių gyvenimo kokybę ir gerovę; 11. sveikina pozityvius rumunų, tarp jų ir romų, vaikų švietimo poslinkius (mokyklos, infrastruktūra ir sąlygos) ir ragina Rumunijos valdžios institucijas toliau šį darbą laikyti prioritetiniu, ypač keliant mokytojų kvalifikaciją ir atlyginimus; 12. konstatuoja, kad, nepaisant pažangos, padarytos kovoje su socialine atskirtimi bei socialinės globos įstatymų srityje, reikia padidinti pastangas mažinti skurdą ir užtikrinti ekonominę ir socialinę šalies sanglaudą, kuri tebėra labai trapi; 13. sveikina Rumuniją pasirašius deklaraciją "Dėl romų integracijos dešimtmečio" ir pripažįsta Rumunijos pastangas integruoti romus, priimant antidiskriminacinius įstatymus, bet ragina veiksmingiau įgyvendinti atskirties panaikinimo priemones švietimo srityje, mažinti moksleivių siuntimą į mokyklas, skirtas protiškai neįgaliesiems, ir mokyklos nelankymą, didinti galimybes pasinaudoti sveikatos apsaugos, visuomeninių ir socialinių tarnybų paslaugomis, mažinti nedarbą ir gerinti būsto sąlygas, taip pat siekti aktyviai įtraukti romų bendruomenę į šiuos darbus; 14. pastebi, kad nepaisant pagerėjusios padėties mažumų apsaugos srityje, reikia imtis papildomų priemonių siekiant užtikrinti vengrų mažumos apsaugą, laikantis subsidiarumo ir savivaldos principų; 15. pritaria Komisijai dėl įdėmaus Rumunijos derybų metu prisiimtų įsipareigojimų įgyvendinamo stebėjimo; mano, kad ši kontrolė yra būtinas ir veiksmingas įrankis nustatant trūkumus ir stengiantis juos pašalinti per trumpiausią laiką, sutelkiant visas būtinas pastangas tiek žmogiškųjų, tiek materialiųjų išteklių lygiu; prašo Komisijos užtikrinti, kad finansinės paramos teikimas per įvairias finansines programas (PHARE, SAPARD, ISPA) būtų kuo tinkamesnis ir veiksmingesnis; 16. ragina Rumunijos valdžios institucijas priimti aiškias ir apgalvotas koegzistencijos taisykles, reglamentuojančias tyčinį GMO įvairovės išplatinimą, kad po įstojimo būtų išvengta galimo Bendrijos acquis nuostatų dėl GMO pažeidimo; 17. pabrėžia, kad naujų Bendrijos teisės aktų dėl maisto higienos įgyvendinimas yra išskirtinai skiriamas vartotojų apsaugai ir maisto kokybei užtikrinti, todėl neturėtų sukelti sąmoningos struktūrinės maisto perdirbimo pramonės koncentracijos; skatina Rumunijos vyriausybę panaudoti SAPARD fondo lėšas produkcijos asortimentui plėsti ir decentralizuotai aukštos kokybės maisto produktų gamybai palaikyti; 18. tikisi, kad siekiant tinkamai įgyvendinti bendrą žuvininkystės politiką visose srityse, šį sektorių administruojantys ir jame dirbantys asmenys deramai pasiruoš pasitelkdami pakankamai personalo ir lėšų ir ypač siekdami pasinaudoti SAPARD programoje numatytomis iniciatyvomis; 19. pabrėžia, kad nustatant strateginės stojimo paramos programos ir struktūrinių fondų prioritetus, Rumunija ir Komisija turi skubiai skirti lėšų, kurių reikia psichiatrijos gydyklose ir ligoninėse gydomų pacientų ir gyventojų gyvenimo sąlygoms ir gydymui pagerinti; 20. išreiškia susirūpinimą dėl derybose numatytų ilgų pereinamųjų laikotarpių aplinkos apsaugos srityje ir prašo Komisijos ir Rumunijos valdžios institucijų imtis priemonių, kad šioje srityje būtų žymiai pagerinti administraciniai gebėjimai; dar kartą išreiškia susirūpinimą dėl numatyto aukso kasyklų projekto Rosia Montanoje ir reikalauja, kad būtų įvykdytas išsamus rizikos įvertinimas dėl galimos taršos cianidais ir dėl kasyklų reabilitacijos po uždarymo; 21. toliau atidžiai stebės procesą, kuriuo siekiama Rumunijos įstojimo į Europos Sąjungą 2007 m. sausio mėnesį, ir prašo Komisijos jį reguliariai informuoti apie Rumunijos valdžios institucijų pasirašant Stojimo sutartį prisiimtų įsipareigojimų, ypač kovos su korupcija, aplinkos apsaugos, teisingumo ir vidaus reikalų bei konkurencijos srityse, vykdymą; pabrėžia, kad pritaria Stojimo sutarčiai su sąlyga, kad Taryba ir Komisija pilnai įtrauks Parlamentą priimant sprendimą tuo atveju, jei Stojimo sutarties apsaugos straipsniai būtų taikomi Rumunijos stojimo atžvilgiu; 22. atkreipia dėmesį į tai, kad galimybė taikyti apsauginius straipsnius būtų laikoma ne sankcija, bet mechanizmu, skirtu suteikti Rumunijai būtiną laiką pasirengti integracijai į vidaus rinką, nesukeliant sunkumų nei jai pačiai, nei Bendrijos politikai, kadangi tinkamas funkcionavimas yra valstybių narių ir stojančių šalių bendras tikslas ir kadangi šis procesas daro tiesioginį poveikį jų piliečiams; 23. įsitikinęs, kad Rumunijos įstojimas į Europos Sąjungą prisidės prie Europos kultūros ir politikos integracijos proceso, ypač Balkanų regiono stabilizavimo pastangų ir naujosios Europos kaimynystės politikos puoselėjimo; 24. pastebi, kad stojimo sėkmė labai priklauso nuo stojančiosios šalies piliečių įsipareigojimų ir paramos stojimui; ragina Rumunijos valdžią ir nevyriausybines organizacijas plačiai vykdyti rimtą ir objektyvią informacinę kampaniją apie Sąjungą ir jos tikslus, taip pat apie prisijungimo privalumus ir iš jo kylančius įsipareigojimus, kad Rumunijos piliečiai būtų visiškai įsitikinę savo pasirinkimu ir kiek įmanoma labiau įsitrauktų į pasirengimo eigą; prašo Komisijos skirti atitinkamą finansavimą informacinėms kampanijoms geriau šviesti visuomenę dėl Rumunijos (ir Bulgarijos) narystės ES; 25. pabrėžia, kad Rumunijos įstojimas į Europos Sąjungą neturėtų būti suvokiamas kaip tikslo pabaiga, bet kaip gera proga prisidėti prie Europos integracijos proceso, kuriuo siekiama skatinti taiką ir europines vertybes bei sukurti solidarumo ir gerovės erdvę, skleidžiant jos naudą visoms valstybėms narėms ir jų gyventojams; 26. pritaria Stojimo sutarties pasirašymui 2005 m. balandžio mėnesį ir džiaugiasi trisdešimt penkių Rumunijos stebėtojų Parlamente atvykimu; 27. paveda Pirmininkui perduoti šią rezoliuciją Tarybai ir Komisijai bei valstybių narių ir Rumunijos vyriausybėms ir parlamentams. [1] Dar nepaskelbtas OL. [2] Šią dieną priimti tekstai, P6_TA(2004)0111. --------------------------------------------------